ምንጪ ስእሊ, Yemane G. Meskel/twitter ዓብዱራሕማን፡ ኣብዪ ኣሕመድ መሻርኽቱ ከም ምኻኑ መጠን፡ ምናልባት ንሱ ብዛዕባ እቲ ግድብ ዝዛረቦ "ማይ ክንመልእ ኢና፤ ክሳብ ሚልዮን ሰራዊት ክነሰልፍ ኢና" ዝብል ዘረባታት፡ ፕረዚደንት ኢሳይያስ "ነቲ ዘረባ ከም ቁም-ነገር ኣይትውሰድዎ፤ ንናይ ውሽጣዊ ፖለቲካዊ ሃልኪ እዩ ዝገብሮ ዘሎ" ዝብል ዓይነታት መልእኽቲ ከብጽሕ ከምዝኽእል ርዱእ እዩ። ካልኣይ ከኣ፡ ግብጺ ብተደጋጋሚ 'እዚ ናይ ኣባይ ማይ ጉዳይ ንግብጺ ናይ ሞትን ሕየትን እዩ ጉዳይ እዩ ' ስለዝብሉ ስጉምቲ ክወስዱ ይኽእሉ እዮም። እቲ ስጉምቲ ከኣ ወተሃደራዊ ወይ ከኣ ካልእ ኣማራጺ እዩ ክኸውን ዝኽእል። ግብጺ እኹል ወተሃደራዊ ዓቕሚ ከምዘለዎም እዮም ዝዛረቡ - ኣለዎም ከኣ። ስለዚ ናይ ግብጺ ነድርን ቁጠዐን ንቐዳማይ ሚንስትር ዓብዪ ዒላማ ዝገብር ስለዝኾነ ስልጣኑ ከስእኖ ይኽእል እዩ። ነዚ ጉዳይ እዚ ከህድእን ከዝሕልን ከተዓርቕን እውን ዝኽእል ፕረዚደንት ኢሳይያስ አፈወርቂ እዩ። ስለዚ ተልእኾ ፕረዚደንት ኢሳይያስ ንኣብዪ ምድሓን እዩ ኢልካ ክግመት ይከኣል እዩ። ግድብ ህዳሰ ኣብ ውሽጣዊ ፖለቲካ ኢትዮጵያ መቆራቖሲ ይኸውን ኣሎ። ንህዝቢ ኢትዮጵያ'ውን ከም መስሓቢ ይጥቀሙሉን የላዓዕልዎን ኣለዉ። ጉዳይ ኣባይ እንተተላዒሉ እውን ሓደ ክፍለጥ ዘለዎ ነገር ኣሎ። ሓቂ እዩ እቲ ግድብ ኣብ ጊዜ ህወሓት እዩ ተጀሚሩ። ጉዳይ ኣባይ ኣብ እዋን ሃጸይ ሃይለስላሴ ኮነ ብግዜ መንግስቱ ሃይለማርያም ዝደፈሮ ኣይነበረን። ምንጪ ስእሊ, Maxar Technologies via Reuters ስለዚ ነዚ ግድብ ክጅምር ዝኸኣለ ሓይሊ ኣብ ሎሚ በጺሕካ፡ ኣንጻር እቲ ዘንቀሎ ፕሮጀክት ይኸውን ኣሎ ክትብል ቁሩብ ንምእማኑ ኣጻጋሚ እዩ። ኣሜሪካን ሕብረት ኣፍሪቃን ኣብ ጉዳይ ግድብ ህዳሰ ክሽምግሉ ፈቲኖም እውን ነቲ ጉዳይ ክፈትሕዎ ኣይከኣሉን። ዓበይቲ ትካላትን መንግስትን ዘይከኣሉዎ ጉዳይ ፕረዚደንት ኢሳይያስ ክሰምረሉ ይኽእል'ዶ ይኸውን?
